1.BAGGRUND

Ved brev registreret i Kommissionen den 22. februar 2016 anmodede Slovakiet om tilladelse til at anvende en foranstaltning, der fraviger artikel 193 i momsdirektivet. I overensstemmelse med momsdirektivets artikel 395, stk. 2, underrettede Kommissionen ved brev af 4. november 2016 de øvrige medlemsstater om Slovakiets anmodning. Kommissionen underrettede ved brev af 7. november 2016 Slovakiet om, at den rådede over alle de oplysninger, som den fandt nødvendige for at kunne vurdere anmodningen.

I medfør af artikel 395 i Rådets direktiv 2006/112/EF af 28. november 2006 om det fælles merværdiafgiftssystem (momsdirektivet) kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse. Da denne procedure indebærer fravigelse af de generelle momsprincipper, skal sådanne fravigelser i henhold til Den Europæiske Unions Domstol faste retspraksis stå i et rimeligt forhold til formålet og være begrænsede i omfang.

I henhold til momsdirektivets artikel 193 påhviler den moms, der skal betales til skattemyndighederne, som hovedregel den afgiftspligtige person, som foretager leveringen af varerne. Formålet med den fravigelse, Slovakiet har anmodet om, er at lægge momspligten over på den afgiftspligtige person, der modtager leverancerne (den såkaldte ordning for omvendt betalingspligt), hvad angår bestemte produkter, specielt visse kødprodukter, levende kvæg, svin og fjerkræ. De konkrete produkter, som er omfattet af den slovakiske anmodning, er specificeret nedenfor under punkt 3.

Ifølge Slovakiet er en række virksomheder inden for disse handelssektorer involveret i momsunddragelse, idet de undlader at betale moms til skattemyndighederne efter at have solgt varerne. Imidlertid opretholder kunderne, når de har modtaget en gyldig fakturering, deres ret til afgiftsfradrag, såfremt de er afgiftspligtige personer med fradragsret.

Slovakiet ønsker derfor at anvende ordningen for omvendt momspligt, så der undgås eventuel svig, i og med at det i de tilfælde, hvor der ikke bliver opkrævet moms, kan undgås, at den "forsvundne" leverandør kan beholde den moms, som kunden har betalt. Den afgiftspligtige modtager kommer, hvor der er tale om en afgiftspligtig person med fuld fradragsret, da til at opgive og fratrække momsen på den samme momsangivelse. Dette vil have den virkning, at man forebygger denne type svig og derfor undgår yderligere tab.

2.OMVENDT BETALINGSPLIGT

I henhold til momsdirektivets artikel 193 påhviler momsen den person, der foretager den afgiftspligtige levering af varerne eller ydelserne. Formålet med ordningen for omvendt betalingspligt er at lægge afgiftspligten over på den afgiftspligtige person, som leveringen udføres til.

Når forhandlere undgår at betale moms til skattemyndighederne efter at have solgt deres varer, opstår der momskarruseller. I de værste tilfælde af en sådan momsunddragelse leveres de samme varer eller ydelser flere gange via en såkaldt "karruselordning" (som omfatter varer og ydelser, der forhandles mellem medlemsstater), uden at der betales moms til skattemyndighederne. Ved at udpege den person, der modtager varerne eller ydelserne, som den, der er betalingspligtig for momsen i sådanne tilfælde, kan ordningen for omvendt betalingspligt især fjerne muligheden for at indlade sig på denne form for skatteunddragelse.

3.ANMODNINGEN

Slovakiet anmoder i henhold til momsdirektivets artikel 395 om, at Rådet på forslag fra Kommissionen giver Slovakiet tilladelse til at anvende en særlig foranstaltning, som fraviger momsdirektivets artikel 193, hvad angår anvendelsen af omvendt betalingspligt for følgende varer:

KN-kode Produkt ex 0201 Kød af hornkvæg, fersk eller kølet – kun kød af tamkvæg ex 0202 Kød af hornkvæg, frosset – kun kød af tamkvæg ex 0203 Svinekød, fersk, kølet eller frosset – kun kød af tamsvin ex 0207 Kød og spiselige slagtebiprodukter, fersk, kølet eller frosset, af fjerkræ henhørende under pos. 0105 – kun kød og spiselige slagtebiprodukter af tamfjerkræ ex 0102 Hornkvæg, levende – kun levende tamkvæg ex 0103 Svin, levende – kun levende tamsvin ex 0105 Fjerkræ, dvs. høns af arten Gallus domesticus, ænder, gæs, kalkuner og perlehøns, levende – kun levende tamfjerkræ

4.KOMMISSIONENS HOLDNING

Når Kommissionen modtager anmodninger i henhold til artikel 395, undersøger den disse anmodninger for at forvisse sig om, at de grundlæggende betingelser for at imødekomme dem er opfyldt, dvs. at den foreslåede særlige foranstaltning forenkler procedurerne for momspligtige personer og/eller skatteforvaltningen, eller at forslaget forhindrer visse former for skattesvig eller -unddragelse. I den forbindelse har Kommissionen altid anvendt en snæver og forsigtig tilgang for at sikre, at fravigelserne ikke underminerer det almindelige momssystem, og at de er af begrænset omfang, nødvendige og rimelige.

Enhver undtagelse fra systemet med betalinger over flere omgange må være sidste udvej og en nødforanstaltning, og der skal stilles garantier for undtagelsens nødvendige og udsædvanlige karakter.

På denne baggrund mindes der om, at det er Kommissionens politik kun at overveje fravigelser med hensyn til ordningen for omvendt betalingspligt, når de pågældende varer ikke kan nå frem til det endelige forbrug, en upålidelig betalingspligtig person erstattes med en pålidelig, og der ikke er risiko for, at svig flyttes til detailhandelen eller til andre medlemsstater, der ikke anvender ordning.

Først og fremmest er det Kommissionens holdning, at de pågældende forskellige typer varer som angivet ovenfor er af en sådan art, at det bør være muligt med en revision via konventionelle mekanismer uden behov for at implementere ordningen for omvendt betalingspligt. I den sammenhæng henvises der til en tidligere anmodning for svineproduktion og dyrefoderindustrien, som omfattede visse produkter, der også er omfattet af denne anmodning (COM(2013)148 af 19.3.2013 (som svar på en anmodning fra Ungarn)) (der henvises til de tilsvarende meddelelser som f.eks. COM(2014)229 af 22.4.2014 ("sukker" (Ungarn)) og COM(2014) 623 af 10.10.2014 ("ædelsten" (Estland)).